**1995**

**Міхась Ласоўскі**

**СУСТРЭЧЫ З ПІСЬМЕННІКАМ**

Неяк зайшоў у родную школу і ў размове з яе дырэктарам Марыяй Васільеўнай Барыбкінай, выкладчыцай беларускай мовы і літаратуры, даведаўся, што пры правядзенні ўрока аб сучаснай беларускай літаратуры ў XI класе па тэме «Адлюстраванне подзвігу савецкага народа ў Вялікай Айчыннай вайне» вучні з асаблівай прагнасцю і ўвагай слухалі яе расказ аб тэматычным багацці твораў народнага пісьменніка Рэспублікі Беларусь Івана Гаўрылавіча Чыгрынава.

– Калі ласка, скажыце, – усхвалявана гаворыць мая субяседніца, – каго не зацікавяць старонкі яго раманаў, дзе ўсе падзеі адбываюцца ў нашым Прыбяседскім краі? I як прыемна мне было зачытаць радкі з рамана «Апраўданне крыві» з апісаннем пахода верамейкаўскіх жанок да лагера ваеннапалонных. Разам з імі ідзе нявестка Антона Жмэйды Анюта, каб адведаць хворую маці.

– Якраз нічога не здарылася б з тваёю маці ў тым Трасцяне. Ну, захварэла, дык ці трэба яшчэ з такой далечыні дачку клікаць? – папракаюць яе жанчыны.

– Не, я матку так не магу пакінуць! – запярэчыла Анюта. – … адведаць матку трэба. Яны, старыя, доўга хварэюць. I пасля добрых меркаванняў Анюты ў адрас маці жанчыны згаджаюцца з яе доказам, а ўсё ж рашаюць: «Дак праверым во, паглядзім, ці горш твае Трасціно за нашы Верамейкі».

Калі чытала гэтыя радкі, то і ў самой, і ў маіх вучняў сэрцы поўніліся радасцю, на тварах былі радасныя ўсмешкі. Гэта радасць гонару кранала кожнага, што родная вёска Трасціно ўвайшла на старонкі мастацкай літаратуры. Радавала і тое, што Іван Гаўрылавіч – ганаровы піянер піянерскай дружыны нашай школы.

З замілаваннем уважліва слухаў я Марыю Васільеўну, не рашаючыся перапыніць яе расказ і не адважваўся ўступаць у размову.

– I зараз пісьменнік-зямляк мовай драмы рашыў напісаць праўдзіва ўсю гісторыю Беларусі ў яе важнейшых падзеях і асобах. У творах ён вяртае народу гістарычную памяць. Думаецца, што тэма вайны ім поўнасцю не вычарпана і ў чатырох яго раманах «Плач перапёлкі», «Апраўданне крыві», «Свае і чужынцы», «Вяртанне да віны» з паказам жыцця на акупіраванай ворагам тэрыторыі ў першыя ваенныя месяцы. Яму ёсць што сказаць пра гераічнае мінулае сваіх землякоў, свайго народа.

Поўнасцю згаджаюся з думкамі-меркаваннямі Марыі Васільеўны. Мне асабіста шматразова давялося перажыць радасць цеснай сяброўскай сувязі з даволі цікавым пісьменнікам, які жыве вялікаснай задумай напісаць цыкл раманаў пра беларускі народ. З усведамленнем патрэбы нашай літаратуры раздзімаць полымя, пашыраць кола святла, якое запалілі калісьці Багушевіч, Купала, Колас, Багдановіч, Гарэцкі, Чорны, Куляшоў.

Многія пісьменнікі пасмейваліся з зайздрасцю ў свой час: «Добра Івану Чыгрынаву! Ён закінуў сабе хатулю за плечы і пайшоў вандраваць ад вёскі да вёскі, ад хаты да хаты!». У адным з твораў ён адкрыта сказаў: «Галоўнае, каб сярод людзей быць», а на запытанне старога цыгана Мікалы «...што цябе пацягнула на гэта бадзянне?», з якім правёў каля вогнішча ноч, адказаў: «Людзі цікавыя, прыгожыя мясціны».

Але ж знаёмства з новымі людзьмі, з новымі мясцінамі не цясняць у яго сэрцы любоў і прывязанасць да роднага прыбяседскага кутка, адкуль пачынаўся яго жыццёвы шлях, дзе прататыпы герояў яго твораў.

«Лёс, жытнёвыя палеткі. Збажына высокая, з цяжкім коласам, важкасць якога нараджае ў душы радаснае хваляванне. Бо як нялёгка тут, на гэтых пясчаных астраўках, вырасціць добры ўраджай. А цяпер ён больш чым па 20 цэнтнераў з гектара», – такім паўстае перад пісьменнікам родны кут.

Зачараваў, прывабіў мяне Чыгрынаў сваім апавяданнем «Бульба», якім адкрываўся першы зборнік апавяданняў «Птушкі ляцяць на волю», выйшаўшым з друку ў 1965 годзе, а ў перыядычным друку з явіўся ў пачатку шасцідзесятых гадоў. У 1967 годзе абрадаваў мяне і другі зборнік апавяданняў «Самы шчаслівы чалавек». Маю ўвагу апавяданні маладога пісьменніка-земляка цешылі высокім гуманістычным пафасам, праўдзівасцю, народнасцю, багатым і разнастайным светам чалавечых лёсаў, іх пачуццяў і думак. А потым у часопісе «Маладосць» азнаёміўся з радасцю з першым раманам «Плач перапёлкі».

I раптам нечаканая незабыўная першая сустрэча з аўтарам, які ў лютым 1971 года, калі на Магілёўшчыне праходзілі дні беларускай літаратуры, са сваёй творчай справаздачай у складзе групы беларускіх пісьменнікаў пабываў у нас на Хоцімшчыне. Сустрэчы праходзілі ў раённым Доме культуры, у калгасе «Чырвоны маяк», саўгасе «Трасціно». Мне прыйшлося суправаджаць гасцей і выступаць з аглядам іх жыццёвага і творча шляху. Запомнілася, як ва ўрачыстай абстаноўцы, калі залы клубаў былі перапоўнены хацімчанамі, што яблыку недзе было ўпасці, Іван Гаўрылавіч быў прыняты ў ганаровыя піянеры Хоцімскай і Трасцінскай сярэдніх школ.

– Для мяне асабіста, – гаварыў ён шчыра, – гэта цудоўная, радасная падзея. Ведаеце, я ўпершыню ў жыцці прынят у піянеры. Так атрымалася, што ў нашай Вялікаборскай сямігадовай школе ў першыя гады пасля вызвалення ад нямецка-фашысцкіх захопнікаў піянерская работа чамусьці не вялася. А тут на хоцімскай зямлі ліквідавалі гэты прабел у маёй біяграфіі. Вялікае дзякуй хоцімскім таварышам за вялікую для мяне радасць.

Для многіх хацімчан было вельмі цікавым блізкае знаёмства з пісьменнікам, як з чалавекам жыццёрадасным, у якога душа нараспашку, унікнуць у нейкай ступені ў працэс яго творчасці. У размове з хацімчанамі, як ён стаў пісьменнікам, Іван Гаўрылавіч з адкрытай душой расказваў:

– У нашай Саматэвіцкай сярэдняй школе вучыўся Аркадзь Куляшоў, паэт, які не мае патрэбы ў ацэнцы. Дык вось, калі ў іншых школах літаратуру пазнавалі па кнігах безадносна да мясцовасці, дзе вучні нарадзіліся і жылі, дык мы, хто хадзіў у Саматэвіцкую школу, мелі магчымасць знаходзіцца сярод герояў куляшоўскіх кніг, сярод жывых герояў яго паэзіі. Мы хадзілі па апетай ім зялёнай дубраве, купаліся ў Бесядзі, ведалі ІІІкробата і Шандабылу. Гэта быў цэлы свет, жывы і паэтычны, і ўсё свяшчэннадзейства – «стварэнне літаратурнага твора», «абпальванне гаршкоў» (помніце – не багі гаршкі абпальваюць) – адбывалася на маіх вачах. Ну, напрыклад, ён заўсёды заразлівы. Можа гэта і садзейнічала смеласці, з якой і я пачаў спрабаваць сябе на заманлівай ніве.

Вясной 1952 года на выпускны вечар у Саматэвіцкую школу прыехаў з Мінска Аркадзь Куляшоў – жывы класік! У прысутнасці госця – ураджэнца гэтых мясцін малады выпускнік Іван Чыгрынаў чытаў вершы. I ў той час ніхто не змог прадбачыць перадачы ланцужка дароў зямлі касцюковіцкай. Аркадзь Куляшоў – народны паэт, нібы перадаваў эстафету сучаснаму народнаму пісьменніку Івану Чыгрынаву адзіным народным талентам зямлі нашай Магілёўскай.

Найбольш поўна тэма вайны і чалавека на вайне раскрываецца ў раманах пісьменніка. Дзеянне адбываецца ў мясцінах, праз якія не ішлі торныя дарогі, якія вайна мімаходзь зачапіла сваім вогненным крылом. Але ж раманы пісьменніка-земляка – гімн роднай зямлі, гэта раманы пра народ, пра народнае жыццё, нацыянальны характар. На Хоцімшчыну Чыгрынаў прыязджаў летам 1971, 1972, 1979, 1983 гадоў для збора і вывучэння матэрыялаў аб подзвігу кавалерыйскага заслону ў жніўні 1941 года на хоцімскай зямлі, аб дзейнасці партызанскага атрада Дзмітрыя Мядзведзева восенню 1941 года.

У час сустрэчы прайшлі разам з ім да вытокаў прыгажуні-Бесядзі, доўгі час назіралі і слухалі тонкія і чыстыя галасы светлых капель крыніц, якія напаўнялі раку каля вёскі Ціхань, па тройчы асвяжалі крынічнай вадой свае твары, прагна наталялі смагу. Па сцежках партызанскага атрада Дзмітрыя Мядзведзева яго цікавіла кожная ручаіна, кожнае дрэва, кожная травінка, кожны грыбок. Ён дасканала вывучаў птушак, травы, расліннасць, занатоўваў у свае запісныя кніжкі ўсё: і птушыныя спевы, і пахі траў.

– Чытач любіць праўдзівую літаратуру, – падкрэсліваў не аднойчы Іван Гаўрылавіч. – Антэны чытача заўсёды настроены на праўду. Найдаражэйшы мне чытач маладзейшы. Мо таму, што кнігам, якія мы пішам, заставацца з ім. Таму і боязі перад ім больш, таму і адказнасць перад ім большая. Адказнасць – гэта найперш.

– Калі нам удасца жыць на зямлі, калі ўсё зладзіцца з радыяцыяй, – гаворыць Іван Гаўрылавіч, калі размова куды мы ідзём у сваёй гісторыі, – то мы паспрабуем наладзіць сваю дзяржаву са сваёй мовай, сваёй прыгожай нацыянальнай душой, працавітай і вясёлай. Мяркую, што самай светлай старонкай стане наша дзяржава. Думаю, што пераможам. Пры цяперашняй сваёй прыціхласці наш народ не проста з’ёжыўся, але і збіраецца з думкамі, з сіламі.

*Ласоўскі, М. Сустрэчы з пісьменнікам / Міхась Ласоўскі*

*// Шлях Кастрычніка (Хоцімск). – 1995. – 8 ліпеня.*